Gamle Bjølvo kraftstasjon

Gamle Bjølvo kraftstasjon var et vannkraftverk i Kvam kommune i Vestland.

Bjølsegrøvvatnet er reguleringsmagasin som gir en fallhøyde på 863 meter. Før utbyggingen var Bjølvefossen en mektig foss i Ytre Ålvik.

Kraftverket ble anlagt for å forsyne smelteverket A/S Bjølvefossen (som senere ble Elkem Bjølvefossen).

Første byggetrinn med dam, rørgate og turbinhall ble bygget årene 1915-1918. Kraftstasjonen ble tegnet av landets ledende industriarkitekt, Thorvald Astrup (1876–1940).

Det ble installert tre peltonturbiner, hver på 9 MW. Samlet effekt 27 MW. 

I 1938 ble krafverket bygget ut med aggregat nummer 4, som kunne yte 18 MW. Rørgaten ble da utvidet fra ett til to rør.

I 1972 ble det installert aggegrat nummer 5, med 36 MW. Da ble de tre eldste aggregatene tatt ut av drift. Samlet effekt ble nå 54 MW. Årsproduksjon ble 322 GWh.

Trallebanen og rørgaten
Trallebanen langs rørgaten går fra dammen ved Bjølsegrøvvatnet og ned til havnivå i Ålvik. Trallebanen løfter fra 0 – 900 moh over et strekk på 1400 m. og den skal med sine 62,5 grader være den bratteste trallebanen i Europa.

Rørgaten har to ganger vært utsatt for brudd. Første gang var i 1920, årsaken var temperaturspenninger i stålet. Andre gang var under krigen i 1940 da norske sabotører sprengte rørgaten.

Transformatorstasjonen ved Bjølve Kraftverk var landets første utendørs koblingsanlegg.

I 2004 ble det nye Bjølvo kraftverk satt i drift, og det gamle ble nedlagt. I 2017 ble hele det gamle anlegget revet.

Kilder
 Vasskrafta.no: Bjølvo kraftverk
 Norske kraftverker, bind 1
 Kraftmuseet: Kraftstasjonen i Ålvik
 Kraftmuseet: Ålvik og kraftverket Bjølvo

Vannkraftverk i Vestland
Kraftverk i Kvam
Kraftverk etablert i 1918
Tidligere kraftverk i Vestland
Tidligere byggverk i Vestland